b'\n_START_ARTICLE_\nMati Meos\n_START_PARAGRAPH_\nMati Meos (s\xc3\xbcndinud 5. oktoobril 1946 J\xc3\xb5geval) on Eesti poliitik ja insener._NEWLINE_Ta on Eesti Lennundusmuuseumi asutaja ja juht._NEWLINE_Aastatel 1989\xe2\x80\x931996 oli ta Tartu Linnavolikogu ja 1995\xe2\x80\x931999 VIII Riigikogu liige.\n_START_SECTION_\nElulugu\n_START_PARAGRAPH_\nTa l\xc3\xb5petas 1969. aastal Tallinna Pol\xc3\xbctehnilise Instituudi peenmehaanika erialal._NEWLINE_Aastatel 1969\xe2\x80\x931995 t\xc3\xb6\xc3\xb6tas Mati Meos Eesti Teaduste Akadeemia F\xc3\xbc\xc3\xbcsika ja Astronoomia Instituudi laborijuhatajana, Eesti Teaduste Akadeemia Erikonstrueerimisb\xc3\xbcroo Tartu filiaali optika-mehaanikaalase konstrueerimisb\xc3\xbcroo juhatajana ja laseriehitusfirma direktorina._NEWLINE_1974\xe2\x80\x931989 kuulus Mati Meos NLKP-sse, aastatel 1994\xe2\x80\x932002 oli Mati Meos Koonderakonna liige ja aastatel 1995\xe2\x80\x931999 oli ta VIII Riigikogu liige ning Riigikogu majanduskomisjoni aseesimees. Aastatel 1989\xe2\x80\x931996 oli Mati Meos Tartu Linnavolikogu liige, 1992\xe2\x80\x931996 Tartu Teaduspargi Haldusn\xc3\xb5ukogu liige, 1998\xe2\x80\x932004 Eesti Panga n\xc3\xb5ukogu liige, 2004\xe2\x80\x932014 Eesti J\xc3\xb5ujaamade ja Kaugk\xc3\xbctte \xc3\x9chingu juhatuse liige._NEWLINE_2000. aastal asutas ta Eesti Lennundusmuuseumi. 2006. aastast korraldab muuseum Meose eestvedamisel Eesti Lennup\xc3\xa4evasid. Alates aastast 2004 on Mati Meos Eesti Lennuakadeemia n\xc3\xb5unike kogu liige ja esimees._NEWLINE_P\xc3\xa4rast Riigikogust lahkumist sai temast algul AS-i Fortum Tartu asutamiskonsultant, seej\xc3\xa4rel juhatuse liige ning l\xc3\xb5puks juhatuse esimees. Aastatel 2000\xe2\x80\x932009 oli Mati Meos AS Fortum Tartu juhatuse esimees, aastatel 2009\xe2\x80\x932012 AS Fortum Tartu juhatuse liige. Alates aastast 2014 on ta kontserni Fortum Tartu t\xc3\xbctarettev\xc3\xb5tte AS Anne Soojus juhatuse esimees.'